ΑΠΟΦΑΣΗ ΤΟΥ ΣΥΜΒΟΥΛΙΟΥ της 15ης Δεκεμβρίου 1994 για τη θέσπιση ειδικού προγράμματος έρευνας τεχνολογικής ανάπτυξης και επίδειξης προς εκτέλεση από το Κοινό Κέντρο Ερευνών για λογαριασμό της Ευρωπαϊκής Κοινότητας Ατομικής Ενέργειας (1995-1998) (94/919/Ευρατόμ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 7,

την πρόταση της Επιτροπής (1), κατόπιν διαβουλεύσεων με την Επιστημονική και Τεχνική Επιτροπή,

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι το Συμβούλιο, με την απόφαση 94/268/Ευρατόμ (4), θέσπισε πρόγραμμα-πλαίσιο κοινοτικών δραστηριοτήτων στον τομέα της έρευνας για την περίοδο 1994-1998, στο οποίο καθορίζονται μεταξύ άλλων οι δραστηριότητες που θα εκτελέσει το Κοινό Κέντρο Ερευνών (ΚΚΕρ) για λογαριασμό της Ευρωπαϊκής Κοινότητας Ατομικής Ενέργειας- ότι η απόφαση αυτή λαμβάνει υπόψη την αιτιολόγηση που εκτίθεται στο προοίμιο της παρούσας απόφασης-

ότι το άρθρο 2 της απόφασης 94/268/Ευρατόμ ορίζει ότι το πρόγραμμα-πλαίσιο θα εκτελεστεί μέσω ειδικών προγραμμάτων που θεσπίζονται σύμφωνα με το άρθρο 7 της συνθήκης-

ότι οι δραστηριότητες ΕΤΑ που πραγματοποιούνται μέσω αμέσων ενεργειών εκτελούνται από το ΚΚΕρ- ότι οι δραστηριότητες αυτές συνίστανται σε θεσμικώς κατοχυρωμένες ερευνητικές δραστηριότητες για τις οποίες το ΚΚΕρ διαθέτει τεχνογνωσία και ειδικές, εάν όχι μοναδικές, εγκαταστάσεις στην Κοινότητα και από θεσμικώς κατοχυρωμένες επιστημονικές και τεχνικές δραστηριότητες στήριξης οι οποίες απαιτούν την ουδετερότητα του ΚΚΕρ-

ότι το ποσό που κρίνεται αναγκαίο για την εκτέλεση του παρόντος προγράμματος είναι 300 εκατομμύρια Ecu- ότι οι διαθέσιμες πιστώσεις για κάθε οικονομικό έτος καθορίζονται από την αρμόδια για τον προϋπολογισμό αρχή, σύμφωνα με τους διαθέσιμους πόρους εντός των δημοσιονομικών προοπτικών και σύμφωνα με τους όρους που καθορίζονται στο άρθρο 1 παράγραφος 3 της απόφασης 94/268/Ευρατόμ-

ότι το περιεχόμενο του προγράμματος-πλαισίου κοινοτικών δραστηριοτήτων στον τομέα της έρευνας και της εκπαίδευσης έχει καθοριστεί σύμφωνα με την αρχή της επικουρικότητας- ότι το παρόν ειδικό πρόγραμμα καθορίζει το περιεχόμενο των δραστηριοτήτων που θα εκτελεστούν από το ΚΚΕρ για λογαριασμό της Ευρωπαϊκής Κοινότητας Ατομικής Ενέργειας σύμφωνα με την εν λόγω αρχή-

ότι η απόφαση 94/268/Ευρατόμ (πρόγραμμα-πλαίσιο 1994-1998) ορίζει ότι μια κοινοτική δραστηριότητα αιτιολογείται εφόσον, μεταξύ άλλων, η έρευνα συμβάλλει στην ενίσχυση της οικονομικής και κοινωνικής συνοχής της Κοινότητας και στην προώθηση της αρμονικής συνολικής της ανάπτυξης ενώ παράλληλα συμβιβάζεται προς την επιδίωξη επιστημονικής και τεχνικής ποιότητας- ότι με το παρόν πρόγραμμα επιδιώκεται η επίτευξη των στόχων αυτών-

ότι το παρόν πρόγραμμα συμβάλλει σημαντικά στην τόνωση της ανάπτυξης, στην ενίσχυση της ανταγωνιστικότητας και στην ανάπτυξη της απασχόλησης στην Κοινότητα, όπως ορίζεται στο Λευκό Βιβλίο για την "Ανάπτυξη, την ανταγωνιστικότητα και την απασχόληση"- ότι είναι ως εκτούτου αναγκαίο να προωθηθούν οι δραστηριότητες προκανονιστικής έρευνας η οποία θα απαιτηθεί βάσει άλλων κοινοτικών πολιτικών-

ότι, ως μέρος των αμέσων ενεργειών, οι επιστημονικές και τεχνικές δραστηριότητες στήριξης των κοινοτικών πολιτικών θα παραμένουν συνεπείς προς τις απαιτήσεις των πολιτικών αυτών κατά την περίοδο εφαρμογής του παρόντος προγράμματος-

ότι το ΚΚΕρ μπορεί επίσης να συμμετάσχει σε έμμεσες ενέργειες που αναλαμβάνονται βάσει άλλων ειδικών προγραμμάτων κατά τον ίδιο τρόπο προς τρίτα μέρη που εδρεύουν σε ένα κράτος μέλος ή σε ένα συνδεδεμένο κράτος-

ότι η Επιτροπή πρέπει να διασφαλίσει ότι οι ερευνητικές δραστηριότητες που αναλαμβάνονται ως μέρος αμέσων ή εμμέσων ενεργειών αλληλοσυμπληρώνονται-

ότι το ΚΚΕρ δύναται επίσης να συμμετέχει ανταγωνιστικά σε οποιαδήποτε άλλη δράση υλοποιείται από την Κοινότητα όπως και να διενεργεί έρευνα για λογαριασμό τρίτων-

ότι πρέπει να ενθαρρυνθεί η έρευνα διερεύνησης-

ότι το ΚΚΕρ, με τα εργαστήρια και τις εγκαταστάσεις του, μπορεί να συμβάλλει αποτελεσματικά στην κατάρτιση και κινητικότητα των ερευνητών και ότι, προς το σκοπό αυτό, θα πρέπει να ενισχυθεί η συνεργασία σε όλα τα κράτη μέλη μεταξύ εργαστηρίων και δημοσίων ή ιδιωτικών επιστημονικών ινστιτούτων-

ότι το ΚΚΕρ μπορεί να συμβάλλει σε άλλες δραστηριότητες έρευνας και τεχνολογικής ανάπτυξης- ότι το ΚΚΕρ θα εντάσσεται καλύτερα σε δίκτυα ή κοινοπραξίες με εταίρους σε όλα τα κράτη μέλη κατά τις θεσμικώς κατοχυρωμένες και τις ανταγωνιστικές του δραστηριότητες- ότι θα πρέπει ειδικότερα να αποτελέσει την κινητήρια δύναμη για τη σύσφιξη των δεσμών μεταξύ ερευνητικών εργαστηρίων και ιδρυμάτων σε όλες τις περιφέρειες της Κοινότητας-

ότι η Επιτροπή θα πρέπει να αναλάβει τα καθήκοντα που εμπίπτουν στην αρμοδιότητά της στον τομέα της πυρηνικής ασφάλειας, κάνοντας χρήση της τεχνικής εμπειρίας του ΚΚΕρ-

ότι επιβάλλεται να αποδοθεί ιδιαίτερη προσοχή στην ασφάλεια του κύκλου του πυρηνικού καυσίμου και στις επιπτώσεις του στο περιβάλλον-

ότι, στον τομέα των διασφαλίσεων, το ΚΚΕρ πρέπει να συμβάλει στην ανάπτυξη των νέων τεχνολογιών οι οποίες απαιτούνται για να εξασφαλιστεί στον τομέα αυτόν η τήρηση των σχετικών υποχρεώσεων που απορρέουν από τη συνθήκη-

ότι, γενικότερα, θα πρέπει η Επιτροπή, κάνοντας χρήση των δυνατοτήτων του ΚΚΕρ, να συνεχίσει να συμβάλλει στην κατάρτιση ενός συνεπούς και αξιόπιστου διεθνούς συστήματος διασφαλίσεων μέσω της συνεργασίας με αρμόδιους διεθνείς οργανισμούς, και ιδίως του ΔΟΑΕ καθώς και με τις τρίτες χώρες οι οποίες θα επιθυμούσαν επίσης να συμμετάσχουν στο σύστημα αυτό-

ότι η Κοινότητα θα πρέπει να εκμεταλλευτεί τις εργασίες και την πείρα του ΚΚΕρ, ειδικότερα στον τομέα της ασφάλειας αντιδραστήρων και των διασφαλίσεων, ώστε να αυξηθεί η αποτελεσματικότητα των δραστηριοτήτων της για τη συνδρομή προς τις χώρες της κεντρικής και ανατολικής Ευρώπης και τα Νέα Ανεξάρτητα Κράτη όσον αφορά θέματα ασφαλείας της πυρηνικής σχάσης-

ότι, για την εφαρμογή του παρόντος προγράμματος, είναι δυνατόν να αποδειχθούν σκόπιμες οι δραστηριότητες διεθνούς συνεργασίας με διεθνείς οργανισμούς και τρίτες χώρες-

ότι το παρόν πρόγραμμα θα πρέπει επίσης να περιλαμβάνει δραστηριότητες για τη διάδοση και εκμετάλλευση των αποτελεσμάτων της ΕΤΑ-

ότι θα πρέπει να γίνεται ανάλυση των ενδεχομένων κοινωνικοοικονομικών επιπτώσεων και τεχνολογικών κυνδύνων που σχετίζονται με το πρόγραμμα-

ότι η πρόοδος της εφαρμογής του παρόντος προγράμματος θα πρέπει να παρακολουθείται διαρκώς και συστηματικά ώστε να είναι δυνατή η προσαρμογή του, εφόσον απαιτείται, στις επιστημονικές και τεχνολογικές εξελίξεις στο συγκεκριμένο τομέα- ότι θα πρέπει να διενεργηθεί σε εύθετο χρόνο ανεξάρτητη αξιολόγηση της προόδου του εν λόγω προγράμματος με σκοπό να συγκεντρωθούν όλα τα στοιχεία εκτίμησης που απαιτούνται για τον καθορισμό των στόχων του επομένου προγράμματος-πλαισίου έρευνας και δραστηριοτήτων κατάρτισης για την ΕΚΑΕ- ότι, όταν περατωθεί το πρόγραμμα αυτό, πρέπει να διενεργηθεί η τελική αξιολόγηση των αποτελεσμάτων που έχουν επιτευχθεί σε σχέση προς τους στόχους που καθορίζονται στην παρούσα απόφαση- ότι τα συμπεράσματα των εν λόγω αξιολογήσεων θα πρέπει να υποβάλλονται στο Ευρωπαϊκό Κοινοβούλιο, στο Συμβούλιο και την Οικονομική και Κοινωνική Επιτροπή-

ότι το διοικητικό συμβούλιο του ΚΚΕρ διαδραματίζει σημαντικό ρόλο στη λειτουργία του Κέντρου και στην άσκηση των δραστηριοτήτων του,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Θεσπίζεται ειδικό πρόγραμμα δραστηριοτήτων έρευνας και τεχνολογικής ανάπτυξης προς εκτέλεση από το Κοινό Κέντρο Ερευνών για τη χρονική περίοδο από 1ης Ιανουαρίου 1995 έως 31 Δεκεμβρίου 1998.

Άρθρο 2

1. Οι δραστηριότητες που αναφέρονται στο άρθρο 1 περιλαμβάνουν τις θεσμικά κατοχυρωμένες δραστηριότητες έρευνας και επιστημονικής και τεχνικής στήριξης.

2, Οι θεσμικά κατοχυρωμένες δραστηριότητες έρευνας, όπως ορίζονται στο παράρτημα ΙΑ, είναι εκείνες για τις οποίες το ΚΚΕρ διαθέτει τεχνογνωσία και ειδικές, αν όχι μοναδικές, εγκαταστάσεις στην Κοινότητα, οι οποίες συμβάλλουν στην εφαρμογή της πολιτικής ΕΤΑ της Κοινότητας. Ασκούνται δε με τρόπο που εξασφαλίζει την αλληλοσυμπλήρωσή τους με τις αντίστοιχες έμμεσες ενέργειες που περιλαμβάνονται στα υπόλοιπα προγράμματα του προγράμματος-πλαισίου.

3. Οι θεσμικά κατοχυρωμένες δραστηριότητες επιστημονικής και τεχνικής στήριξης, όπως ορίζονται στο παράρτημα ΙΒ, είναι εκείνες οι οποίες απαιτούνται για τη διαμόρφωση και την εφαρμογή άλλων κοινοτικών πολιτικών καθώς και για την εκτέλεση των καθηκόντων που έχει αναλάβει η Επιτροπή σύμφωνα με τη συνθήκη, που απαιτούν την ουδετερότητα του ΚΚΕρ.

Άρθρο 3

1. Το ΚΚΕρ συμμετέχει στην υλοποίηση κοινοτικών ενεργειών έρευνας και κατάρτισης στους τομείς της ασφαλείας της πυρηνικής σχάσης και της ελεγχόμενης θερμοπυρηνικής σύντηξης μέσω των ερευνητικών του δραστηριοτήτων διερεύνησης.

Άρθρο 4

1. Ο προϋπολογισμός λειτουργίας του ΚΚΕρ για το πρόγραμμα αυτό είναι 300 εκατομμύρια Ecu.

2. Στο παράρτημα II παρατίθεται ενδεικτική κατανομή του ποσού αυτού.

3. Οι διαθέσιμες πιστώσεις για κάθε οικονομικό έτος καθορίζονται από την αρμόδια για τον προϋπολογισμό αρχή, ανάλογα με τους διαθέσιμους εντός των δημοσιονομικών προοπτικών πόρους και σύμφωνα με τους όρους που προβλέπει το άρθρο 1 παράγραφος 3 της απόφασης 94/268/Ευρατόμ, έχοντας υπόψη τις αρχές της χρηστής διαχείρισης που προβλέπονται στο άρθρο 2 του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων.

Εάν εγκριθούν πρόσθετες πιστώσεις σύμφωνα με το άρθρο 1 παράγραφος 3 της απόφασης 94/268/Ευρατόμ, το ΚΚΕρ θα λάβει μερίδιο ανάλογο προς το μερίδιο που δικαιούται από το υπάρχον συνολικό ποσό για το πρόγραμμα-πλαίσιο, υπό τον όρο ότι, κατόπιν αξιολογήσεως, το Ευρωπαϊκό Κοινοβούλιο και το Συμβούλιο θα κρίνουν ότι το ΚΚΕρ πραγματοποιεί ικανοποιητική πρόοδο προς μεγαλύτερο άνοιγμα στον ανταγωνισμό.

Άρθρο 5

1. Οι γενικοί κανόνες για την κοινοτική χρηματοδοτική συμμετοχή καθορίζονται στο παράρτημα IV της απόφασης 94/268/Ευρατόμ.

2. Στο παράρτημα III εκτίθενται οι γενικοί κανόνες εκτέλεσης του παρόντος προγράμματος, εκτός εκείνων που αναφέρονται στην παράγραφο 1.

Άρθρο 6

Η Επιτροπή είναι υπεύθυνη για την εφαρμογή του παρόντος προγράμματος και, προς το σκοπό αυτό, επικαλείται τις υπηρεσίες του ΚΚΕρ. Η Επιτροπή επικουρείται για το έργο αυτό από το διοικητικό συμβούλιο του ΚΚΕρ (καλούμενο εφεξής "διοικητικό συμβούλιο").

Άρθρο 7

1. Προκειμένου να συμβάλει στην εξασφάλιση, μεταξύ άλλων, της αποδοτικής από άποψη κόστους εφαρμογής των δραστηριοτήτων, η Επιτροπή, επικουρούμενη από το διοικητικό συμβούλιο, παρακολουθεί διαρκώς και συστηματικά την πρόοδο εφαρμογής των άμεσων ενεργειών σε σχέση με τους στόχους που αναφέρονται στο παράρτημα I. Εξετάζει ιδιαίτερα κατά πόσον οι στόχοι, οι προτεραιότητες και οι χρηματοδοτικοί πόροι εξακολουθούν να συμβιβάζονται προς τη μεταβαλλόμενη κατάσταση. Με βάση τα αποτελέσματα αυτής της διαδικασίας παρακολούθησης, υποβάλλει, εφόσον χρειάζεται, προτάσεις στο Συμβούλιο για την προσαρμογή ή τη συμπλήρωση των θεσμικώς κατοχυρωμένων ερευνητικών δραστηριοτήτων. Όσον αφορά τις θεσμικώς κατοχυρωμένες επιστημονικές και τεχνικές δραστηριότητες στήριξης, η Επιτροπή προβαίνει, εφόσον απαιτείται, στις δέουσες προσαρμογές ώστε να εξασφαλίσει ότι συμβιβάζονται προς τις απαιτήσεις των σχετικών κοινοτικών πολιτικών.

2. Η Επιτροπή υποβάλλει κάθε χρόνο, πριν από τις 15 Απριλίου, στο Ευρωπαϊκό Κοινοβούλιο, στο Συμβούλιο και την Οικονομική και Κοινωνική Επιτροπή έκθεση περί της εφαρμογής των δραστηριοτήτων του ΚΚΕρ. Η έκθεση αυτή συνοδεύεται από τις παρατηρήσεις του διοικητικού συμβουλίου, όπως περιέχονται στην ετήσια έκθεσή του. Το διοικητικό συμβούλιο υποβάλλει, επίσης μέσω της Επιτροπής, στο Ευρωπαϊκό Κοινοβούλιο, στο Συμβούλιο και στην Οικονομική και Κοινωνική Επιτροπή χωριστή έκθεση σχετικά με κάθε πλευρά της εφαρμογής των δραστηριοτήτων του ΚΚΕρ.

3. Ως συμβολή στη γενική αξιολόγηση των κοινοτικών δραστηριοτήτων που προβλέπονται στο άρθρο 4 παράγραφος 2 της απόφασης 94/268/Ευρατόμ, και σύμφωνα με το χρονοδιάγραμμα που περιέχεται στην παράγραφο αυτή, η Επιτροπή, αφού ζητήσει τη γνώμη του διοικητικού συμβουλίου, αναθέτει σε ανεξάρτητους εμπειρογνώμονες την εξωτερική αξιολόγηση των δραστηριοτήτων που έχουν αναληφθεί από το ΚΚΕρ στους τομείς που καλύπτει το παρόν πρόγραμμα και της διαχείρισής τους κατά τα πέντε έτη που προηγούνται της αξιολόγησης αυτής. Τα συμπεράσματα της αξιολόγησης αυτής υποβάλλονται στο Ευρωπαϊκό Κοινοβούλιο, το Συμβούλιο, και την Οικονομική και Κοινωνική Επιτροπή.

4. Μετά τη λήξη του παρόντος προγράμματος, η Επιτροπή, αφού ζητήσει τη γνώμη του διοικητικού συμβουλίου, αναθέτει σε ανεξάρτητους εμπειρογνώμονες την τελική αξιολόγηση των αποτελεσμάτων του σε σχέση με τους στόχους που καθορίζονται στο παράρτημα III του προγράμματος-πλαισίου και στο παράρτημα I της παρούσας απόφασης. Η έκθεση τελικής αξιολόγησης διαβιβάζεται στο Ευρωπαϊκό Κοινοβούλιο, το Συμβούλιο, και στην Οικονομική και Κοινωνική Επιτροπή.

Άρθρο 8

Προκειμένου να εξασφαλιστεί αποτελεσματικός συντονισμός μεταξύ των θεσμικώς κατοχυρωμένων ερευνητικών δραστηριοτήτων του ΚΚΕρ και των άλλων δραστηριοτήτων που προβλέπονται στο πρόγραμμα-πλαίσιο, θα διενεργούνται συστηματικές ανταλλαγές απόψεων μεταξύ του ΚΚΕρ, συμπεριλαμβανομένου του διοικητικού συμβουλίου, και των επιτροπών των ειδικών προγραμμάτων, λαμβάνοντας δεόντως υπόψη τις αντίστοιχες ευθύνες τους.

Άρθρο 9

Η Επιτροπή, επικουρούμενη από το διοικητικό συμβούλιο, μπορεί να ζητήσει από το ΚΚΕρ, βάσει κριτηρίων αμοιβαίου οφέλους, να εκτελέσει σχέδια σε συνεργασία με νομικές οντότητες εγκατεστημένες σε τρίτες χώρες όταν αυτό συμβάλλει αποτελεσματικά στην εφαρμογή των δραστηριοτήτων του ΚΚΕρ. Η συμμετοχή νομικών οντοτήτων απότρίτες χώρες δεν επωφελείται της κοινοτικής χρηματοδότησης που παρέχεται βάσει του παρόντος προγράμματος.

Άρθρο 10

Η παρούσα απόφαση απευθύνεται στα κράτη μέλη.

Βρυξέλλες, 15 Δεκεμβρίου 1994.

Για το Συμβούλιο

Ο Πρόεδρος

A. MERKEL

(1) EE αριθ. C 113 της 23. 4. 1994, σ. 24.(2) EE αριθ. C 341 της 5. 12. 1994.(3) Γνώμη που διατυπώθηκε στις 14 Σεπτεμβρίου 1994 (δεν έχει δημοσιευθεί ακόμη στην Επίσημη Εφημερίδα).(4) EE αριθ. L 115 της 6. 5. 1994, σ. 31.

ΠΑΡΑΡΤΗΜΑ I

ΕΠΙΣΤΗΜΟΝΙΚΟΙ ΚΑΙ ΤΕΧΝΟΛΟΓΙΚΟΙ ΣΤΟΧΟΙ ΚΑΙ ΠΕΡΙΕΧΟΜΕΝΟ Το παρόν ειδικό πρόγραμμα αντικατοπτρίζει απόλυτα τις κατευθύνσεις του προγράμματος-πλαισίου για την ΕΚΑΕ, του οποίου εφαρμόζει τα κριτήρια επιλογής και διασαφηνίζει τους επιστημονικούς και τεχνολογικούς στόχους.

Οι στόχοι του παρόντος προγράμματος βασίζονται στο παράρτημα III του προγράμματος-πλαισίου.

Το Κοινό Κέντρο Ερευνών (ΚΚΕρ) θα διεξαγάγει στρατηγική και εφαρμοσμένη έρευνα που θα υλοποιηθεί ως αναπόσπαστο τμήμα του ευρωπαϊκού επιστημονικού και τεχνολογικού συστήματος και αναμένεται επίσης να συμβάλει στην επιστημονική θεμελίωση των διαφόρων κοινοτικών πολιτικών. Οι εργασίες θα στηριχθούν στα ακόλουθα στοιχεία:

- επιστημονική και τεχνική αριστεία,

- αμεροληψία και ανεξαρτησία,

- ενιαίες εγκαταστάσεις έρευνας,

- άνοιγμα προς το σύνολο των κρατών μελών.

Σύμφωνα με τις προτεραιότητες που καθορίζει το Λευκό Βιβλίο "Ανάπτυξη, ανταγωνιστικότητα, απασχόληση", οι επιστημονικές και τεχνικές δραστηριότητες που θα αναπτύξει το ΚΚΕρ πρέπει να ανταποκρίνονται στις ανάγκες της Κοινότητας στο σύνολό της, των οργάνων και των κρατών μελών της, ώστε το Κέντρο να:

- συμβάλει στην ενίσχυση των επιστημονικών και τεχνολογικών βάσεων της ευρωπαϊκής βιομηχανίας και στην αύξηση της διεθνούς ανταγωνιστικότητάς της,

- εξασφαλίσει την ανεξάρτητη επιστημονική ειδίκευση, η οποία είναι απαραίτητη για την πραγμάτωση των κοινοτικών πολιτικών και την εκτέλεση των καθηκόντων που αναθέτει η συνθήκη στην Επιτροπή,

- παράσχει επιστημονικές και τεχνικές υπηρεσίες προς τα όργανα της Κοινότητας και να θέσει τις ικανότητές του και τις επιστημονικές και τεχνικές εγκαταστάσεις του στη διάθεση δημόσιων και ιδιωτικών οργανισμών,

- συμβάλει στη βελτίωση των συνυφασμένων με τη δημόσια ασφάλεια πλευρών των νέων τεχνολογιών,

- συμβάλει στη βελτίωση των μελετών περιβαλλοντικών επιπτώσεων και της προστασίας του περιβάλλοντος,

- συμβάλει στη μείωση των διαφορών επιστημονικού και τεχνολογικού επιπέδου που υφίστανται μεταξύ των κρατών μελών,

Η ευρωπαϊκή διάσταση των εργασιών του οφείλει να παραμείνει ένα από τα ουσιώδη ισχυρά σημεία του ΚΚΕρ. Οι δραστηριότητές του θα πρέπει να χαρακτηρίζονται από πολυεπιστημονική προσέγγιση, βασισμένη στο ευρύ φάσμα των ικανοτήτων του. Ο πολυεπιστημονικός αυτός χαρακτήρας θα αντανακλάται στην επιλογή των τομέων με τους οποίους ασχολούνται τα ινστιτούτα του, αποτελώντας εγγύηση της ικανότητάς του να ανταποκριθεί σε νέες προκλήσεις.

Χάρη στις ικανότητές του και στη συμμετοχή του στη διαμόρφωση και εφαρμογή των κοινοτικών πολιτικών, το ΚΚΕρ θα συμβάλει στην ενοποίηση των εθνικών, των κοινοτικών και των ευρωπαϊκών δράσεων. Θα συμμετάσχει επομένως σε δίκτυα δημοσίων ή ιδιωτικών εργαστηρίων στα κράτη μέλη ή σε ευρωπαϊκές ερευνητικές κοινοπραξίες και θα είναι σε θέση να καταστεί το σημείο εστίασης στους τομείς της ειδικότητάς του.

Αυτός ο πολύπλευρος προσανατολισμός δεν πρέπει πάντως να οδηγήσει σε υπέρμετρο κατακερματισμό των αναλαμβανόμενων εργασιών. Χωρίς να παραβλέπονται οι προσδοκίες των πελατών του, το Κέντρο και το διευθυντικό προσωπικό του οφείλουν να έχουν ακριβή εικόνα των επιστημονικών και τεχνικών κατευθύνσεων που αρμόζουν στο ΚΚΕρ και να είναι σε θέση να διατηρήσουν ισορροπία, προκειμένου να εξασφαλίσουν ότι οι αναλαμβανόμενες δραστηριότητες και συμβάσεις μπορούν να εκτελεστούν ανά πάσα στιγμή με το απαιτούμενο επίπεδο επάρκειας, τόσο από ποιοτικής όσο και από ποσοτικής πλευράς.

Η έρευνα που θα αναλάβει το ΚΚΕρ ανήκει σε δύο κατηγορίες:

- θεσμικά κατοχυρωμένες δραστηριότητες,

- θεσμικά κατοχυρωμένες δραστηριότητες για την επιστημονική και τεχνική στήριξη των κοινοτικών πολιτικών.

Α. ΘΕΣΜΙΚΑ ΚΑΤΟΧΥΡΩΜΕΝΕΣ ΕΡΕΥΝΗΤΙΚΕΣ ΔΡΑΣΤΗΡΙΟΤΗΤΕΣ Αυτές οι δραστηριότητες έρευνας, κατάρτισης και επίδειξης, για τις οποίες το ΚΚΕρ διαθέτει ειδικές, αν όχι μοναδικές στην Κοινότητα, ικανότητες και εγκαταστάσεις, συμβάλλουν στην εφαρμογή της κοινοτικής πολιτικής στον τομέα της έρευνας.

Ασφάλεια της πυρηνικής σχάσης

Η δράση αυτή έχει ως στόχο να αυξήσει τις επιστημονικές και τεχνικές γνώσεις και να συμβάλει στην ανάπτυξη τεχνολογιών, με σκοπό να βελτιωθεί η ασφάλεια ολόκληρου του κύκλου του πυρηνικού υλικού και να μειωθούν οι επιπτώσεις που έχει στο περιβάλλον η χρήση της πυρηνικής ενέργειας, καθώς και να ανταποκριθεί στην ανάγκη ανάληψης των κοινοτικών ευθυνών που απορρέουν από την εφαρμογή της συνθήκης.

Το ΚΚΕρ θα συνεισφέρει στους ακόλουθους τομείς:

- ασφάλεια των αντιδραστήρων,

- ασφάλεια του κύκλου του πυρηνικού καυσίμου,

- έλεγχος διασφαλίσεων και διαχείριση των σχάσιμων υλικών.

Ασφάλεια των αντιδραστήρων

Οι διαστηριότητες του ΚΚΕρ θα αφορούν κατά βάση τα ακόλουθα στοιχεία:

- συμβολή στην πρόληψη των ατυχημάτων: επεξεργασία τεχνικών μη καταστρεπτικής ανάλυσης (NDA) για να γίνουν αυστηρότερες και ακριβέστερες οι διαδικασίες επιθεώρησης, και ανάπτυξη μεθοδολογιών χαρακτηρισμού για να διευκολυνθεί η εναρμόνιση των παραπάνω διαδικασιών,

- μελέτες ασφάλειας με τη θεωρία των πιθανοτήτων: το ΚΚΕρ θα συμβάλει στη βελτίωση των μεθοδολογιών και στην επίτευξη συναίνεσης για την εφαρμογή τους στο πλαίσιο των μελετών ασφάλειας,

- εκπόνηση μελετών, μέσω των ευρωπαϊκών δικτύων, με αντικείμενο τους μηχανισμούς γήρανσης των κατασκευαστικών στοιχείων, τη μέθοδο μετριασμού, την εκτίμηση της ακεραιότητας των δομών και των δυνατοτήτων επιθεώρησης,

- μελέτες για τα σοβαρά ατυχήματα με έμφαση στα εσωτερικά και εξωτερικά φαινόμενα που σχετίζονται με τη συγκράτηση του πλάσματος σε πειράματα διάβρωσης του πυρήνα του αντιδραστήρα και με χρησιμοποίηση πραγματικών υλικών σε πραγματικές θερμοκρασίες. Συμπεριλαμβάνεται εδώ η συμμετοχή στην ερμηνεία των αποτελεσμάτων πειραμάτων προσομοίωσης τυχαίων εκλύσεων που πραγματοποιούνται σε εθνικά εργαστήρια. Ακόμη, το ΚΚΕρ θα συμβάλει στη μελέτη της έκλυσης προϊόντων σχάσης και των φαινομένων μεταφοράς τους. Οι εν λόγω μελέτες θα εκπονηθούν σε συντονισμό με τις συναφείς δραστηριότητες που προβλέπονται δυνάμει έμμεσων δράσεων, συμβάλλοντας έτσι σε μια ευρύτερη κοινοτική προσπάθεια. Απαιτείται βέλτιστη αξιοποίηση των ανθρώπινων, τεχνικών και οικονομικών πόρων του ΚΚΕρ και των σχετικών οργανισμών των κρατών μελών καθώς και της αποκτηθείσας πείρας από το ειδικό πρόγραμμα "Ασφαλής πυρηνική σχάση".

Οι παραπάνω ερευνητικές εργασίες θα εξακολουθήσουν να αποτελούν αντικείμενο μιας τεράστιας προσπάθειας συνεργασίας στο πλαίσιο δικτύων που συνενώνουν ευρωπαίους και μη ευρωπαίους εταίρους, με σκοπό ιδίως την ανάπτυξη κοινών εργαλείων σχεδιασμού που θα απευθύνονται στη βιομηχανία και στις αρμόδιες για την ασφάλεια αρχές.

Στις εργασίες αυτές θα γίνει εκτεταμένη χρήση της ευχέρειας του ΚΚΕρ να συγκροτεί δίκτυα συνεργασίας μεταξύ των οικείων ευρωπαίων εταίρων, συμμετέχοντας κατ' αυτόν τον τρόπο στην εφαρμογή της προβλεπόμενης από τη συνθήκη κοινοτικής πολιτικής.

Ασφάλεια του κύκλου του καυσίμου

Οι μελέτες του ΚΚΕρ έχουν ως κύριο στόχο τη μείωση των επιπτώσεων της χρήσης της πυρηνικής ενέργειας στο περιβάλλον, μέσω ερευνών με αντικείμενο τον κύκλο του καυσίμου, οι οποίες παρέχουν τη δυνατότητα να βελτιστοποιηθεί η διαχείριση της τελευταίας φάσης του κύκλου. Θα εκπονηθούν σε στενό συντονισμό με τις σχετικές δραστηριότητες που προβλέπονται δυνάμει έμμεσων δράσεων.

Οι έρευνες αυτές θα αποσκοπούν στην καλύτερη γνώση των ακτινιδών και του κύκλου του πλουτωνίου καθώς και στην καλύτερη διαχείριση αποβλήτων, ιδιαίτερα χάρη στην ελαχιστοποίηση του όγκου και της ραδιενέργειας των αποβλήτων. Στις έρευνες θα ληφθεί υπόψη η σημειούμενη εξέλιξη στο σχεδιασμό των αντιδραστήρων.

Οι παραπάνω έρευνες θα αποσκοπούν παράλληλα στη στήριξη της σημερινής στρατηγικής των κρατών μελών, για τον ενταφιασμό σε μεγάλο βαθμό των ραδιενεργών αποβλήτων και στη διερεύνηση στρατηγικών διαχείρισης που θα επέτρεπαν πιθανώς τη μείωση του όγκου των αποβλήτων από τις μελλοντικές εγκαταστάσεις του κύκλου του καυσίμου. Η έρευνα θα διεξαχθεί σε στενή συνεργασία με τα εθνικά εργαστήρια.

Οι δραστηριότητες θα περιλαμβάνουν τα ακόλουθα θέματα:

- μελέτες με αντικείμενο την ασφάλεια της συμπεριφοράς των πυρηνικών καυσίμων (UO2 και μεικτό οξείδιο),

- μελέτες βασικής φυσικοχημείας και στερεάς καταστάσεως των ακτινιδών,

- μελέτη των πυρηνικών αερολυμάτων,

- ελαχιστοποίηση των δευτερευουσών ακτινιδών και λοιπών ραδιονουκλεϊδίων μακρού χρόνου υποδιπλασιασμού, τα οποία σχηματίζονται στον κύκλο του πυρηνικού καυσίμου,

- τεχνολογία των πλουτωνιούχων καυσίμων,

- χαρακτηρισμός των ακτινοβολημένων καυσίμων με σκοπό την εξάλειψή τους,

- ραδιονουκλεΐδια για ιατρικές εφαρμογές.

Διασφαλίσεις και διαχείριση των σχάσιμων υλικών

Η έρευνα που διεξάγεται στο ΚΚΕρ αποσκοπεί στην επίτευξη, στις απαιτούμενες προθεσμίες, αποτελεσμάτων ή νέων τεχνικών, η εφαρμογή των οποίων είναι αναγκαία για να εξασφαλιστεί η τήρηση των υποχρεώσεων που επιβάλλει η συνθήκη EK και η συνθήκη περί μη εξαπλώσεως των πυρηνικών όπλων.

Είναι σκόπιμο, μεταξύ άλλων, να αναπτυχθούν νέες τεχνικές που θα επιτρέψουν να αντιμετωπιστούν οι τυχόν νέες προκλήσεις, οι οποίες θα προκύψουν από την εξέλιξη του κύκλου του καυσίμου και την ενίσχυση των συστημάτων ελέγχου.

Οι σχετικές δραστηριότητες αποβλέπουν στην ανάπτυξη και στη βελτίωση τεχνικών όπως:

- οι τεχνικές μη καταστρεπτικών δοκιμών με ακτινοβολία γ και ακτινοβολία νετρονίων επί ενδιάμεσων και τελικών προϊόντων.

- οι μετρήσεις όγκου και βάρους υλικών σε μεγάλες δεξαμενές στις εγκαταστάσεις παρασκευής καυσίμου και στις εγκαταστάσεις επανεπεξεργασίας,

- οι τεχνικές σφράγισης και τα νέα συστήματα σήμανσης για τα αντικείμενα που περιέχουν πυρηνικά υλικά και για τους περιέκτες,

- τα συστήματα επιτήρησης, στα οποία χρησιμοποιείται η αποθήκευση και επεξεργασία εικόνων με ψηφιακή μορφή για την αυτόματη παρακολούθηση και τον αυτόματο έλεγχο καθώς και, μακροπρόθεσμα, τη βελτίωση των καταγραφών χωρίς παρουσία επιθεωρητών.

Θα καταβληθεί ιδιαίτερη προσπάθεια στην έρευνα για το σχεδιασμό πολυαισθητηριακών ολοκληρωμένων συστημάτων, που θα μπορούν να λειτουργούν χωρίς την παρουσία επιθεωρητών, χρησιμοποιώντας τεχνολογία κινητής ρομποτικής. Στα συστήματα αυτά θα χρησιμοποιούνται λογισμικά τεχνητής νοημοσύνης για τη συγκέντρωση των δεδομένων και τη λογιστική των υλικών.

Για τις δραστηριότητες αυτές θα χρησιμοποιηθούν κυρίως οι πειραματικές εγκαταστάσεις Perla ("Performance and training Laboratory"), Tame ("Tank Measurement") και Lasco ("Surveillance and Containment") του ΚΚΕρ, οι οποίες επιτρέπουν τη διεξαγωγή πειραμάτων σε συνθήκες αντιπροσωπευτικές των επικρατουσών στις εγκαταστάσεις.

Τέλος, η έρευνα του ΚΚΕρ στον τομέα των διασφαλίσεων είναι επίσης ενσωματωμένη στην ευρωπαϊκή συνεργασία, της οποίας δείγμα είναι το δίκτυο Esarda ("European Safeguards Research and Development Association"), και στη διεθνή συνεργασία με τις Ηνωμένες Πολιτείες, τον Καναδά, την Ιαπωνία και τη Ρωσία.

Ελεγχόμενη θερμοπυρηνική σύντηξη

Η σχετική δραστηριότητα του ΚΚΕρ εντάσσεται στο κοινοτικό ερευνητικό πρόγραμμα με αντικείμενο τη σύντηξη. Αποσκοπεί στη βελτίωση του γνωστικού υποβάθρου και της τεχνολογίας σχετικά με τη διάσταση "ασφάλεια και περιβάλλον" των μελλοντικών μηχανών που προορίζονται για το ευρωπαϊκό πρόγραμμα. Το μεγαλύτερο μέρος των εργασιών θα αφιερωθεί στην υποστήριξη του διεθνούς πειραματικού θερμοπυρηνικού αντιδραστήρα (Iter) αλλά είναι δυνατόν να καλυφθεί και οποιοσδήποτε άλλος αντιδραστήρας σύντηξης.

Για το σκοπό αυτό, το ΚΚΕρ μελέτησε και κατασκεύασε το ευρωπαϊκό εργαστήριο χειρισμού του τριτίου (Ethel). Στόχος της εγκατάστασης αυτής είναι η ανάπτυξη μεθόδων για το χειρισμό του τριτίου αλλά θα αποδοθεί ιδιαίτερη προσοχή στην εξακρίβωση της καταλληλότητας και την πιστοποίηση μεθόδων για την πρόληψη και τον περιορισμό των απορριμμάτων τριτίου και προϊόντων ενεργοποίησής του στο χώρο εργασίας και στο περιβάλλον, τόσο υπό κανονικές συνθήκες όσο και σε περίπτωση ατυχήματος.

Το εργαστήριο αυτό μπορεί επίσης να παρέχει δυνατότητες έρευνας σε κάθε ευρωπαϊκό φορέα που είναι μέλος του κοινοτικού προγράμματος για τη σύντηξη ή συνδεδεμένος με αυτό.

Ένα μέρος των εργασιών θα έχει ως αντικείμενο την ανάπτυξη και το χαρακτηρισμό υλικών που πρέπει να πληρούν τις ακόλουθες απαιτήσεις: καλή συμβατότητα με το τρίτιο, συμπεριφορά αποτελεσματικού φραγμού στη διείσδυση τριτίου με χαμηλή ραδιενέργεια εξ επαγωγής. Το ΚΚΕρ, με μακρόχρονη πείρα στα θέματα αυτά, θα έχει ουσιαστική συνεισφορά στο πλαίσιο του Iter καθώς και στην ικανοποίηση των πιο μακροπρόθεσμων αναγκών του προγράμματος για τη σύντηξη.

Το ΚΚΕρ θα εκπονήσει, συμπληρωματικά προς τις παραπάνω δραστηριότητες, γενικότερες μελέτες που θα συμπεριλάβουν τη λειτουργική ασφάλεια κατά τις εργασίες συντήρησης, με βάση συγκεκριμένα αιτήματα σχετικά με το Iter ή, ευρύτερα, το πρόγραμμα για τη σύντηξη, κυρίως μελέτες με θέμα τα υλικά χαμηλού βαθμού ενεργοποίησης και τον τηλεχειρισμό.

Β. ΘΕΣΜΙΚΑ ΚΑΤΟΧΥΡΩΜΕΝΕΣ ΔΡΑΣΤΗΡΙΟΤΗΤΕΣ ΕΠΙΣΤΗΜΟΝΙΚΗΣ ΚΑΙ ΤΕΧΝΙΚΗΣ ΣΤΗΡΙΞΗΣ Οι δραστηριότητες αυτές είναι απαραίτητες για τη διαμόρφωση και την εφαρμογή των κοινοτικών πολιτικών καθώς και την άσκηση των καθηκόντων που έχει αναλάβει η Επιτροπή δυνάμει της συνθήκης.

Η περιγραφή που ακολουθεί βασίζεται στις σημερινές ανάγκες των κοινοτικών πολιτικών και είναι ενδεικτική, επιδεχόμενη τροποποιήσεις σύμφωνα με τις σχετικές διατάξεις του άρθρου 7 παράγραφος 1.

Ασφάλεια της πυρηνικής σχάσης - Ασφάλεια των αντιδραστήρων

Η δραστηριότητα αυτή προορίζεται να καλύψει συγκεκριμένες ανάγκες που συνδέονται με την προώθηση μιας εναρμονισμένης προσέγγισης της ασφάλειας των αντιδραστήρων και με κοινοτικές ενέργειες για την ασφάλεια των πυρηνικών σταθμών ηλεκτροπαραγωγής που λειτουργούν στις χώρες της κεντρικής και ανατολικής Ευρώπης καθώς και στις δημοκρατίες της πρώην ΕΣΣΔ.

Διασφαλίσεις

Στόχος είναι η παροχή επιστημονικής και τεχνικής στήριξης για την εφαρμογή των διασφαλίσεων, σύμφωνα με τη συνθήκη Ευρατόμ, και στήριξης της επιτροπής στο πλαίσιο της συνεργασίας της Κοινότητας με τον ΔΟΑΕ.

Μεταξύ των τομέων που καλύπτει η παροχή στήριξης στην Κοινότητα, συγκαταλέγονται:

- η ανάπτυξη και η λειτουργία εργαστηρίων που εκτελούν αναλύσεις επιτόπου για την εξακρίβωση της τήρησης των προδιαγραφών σε ορισμένες μεγάλες εγκαταστάσεις του κύκλου του καυσίμου στα κράτη μέλη (ανακοίνωση της Επιτροπής στο Συμβούλιο και στο Κοινοβούλιο της 24ης Μαρτίου 1992),

- αναλύσεις δειγμάτων για τους ελέγχους διασφαλίσεων (ECSAM/European Commision's Safeguards Analytical Measurements) στο πλαίσιο δικτύου, του οποίου η λειτουργία εξασφαλίζεται από το ΚΚΕρ,

- μη καταστρεπτικές δοκιμές, επιθεωρήσεις δεξαμενών, ανάπτυξη και βαθμονόμηση οργάνων και συστημάτων μετρήσεων,

- η ανάπτυξη τεχνολογίας για τη σφράγιση καυσίμων και περιεκτών καθώς και τεχνικών εντοπισμού και επιτήρησης,

- η ανάπτυξη ολοκληρωμένων συστημάτων επιτήρησης χωρίς την παρουσία επιθεωρητών καθώς και μηχανοργανωμένων συστημάτων για την καταλληλότητα των πυρηνικών υλικών και τη διαχείριση βάσεων δεδομένων,

- αναλύσεις των πυρηνικών υλικών που κυκλοφορούν παράνομα στην Κοινότητα και τα οποία κατάσχουν οι εθνικές αρχές,

- η επιμόρφωση των επιθεωρητών της Ευρατόμ σε όλες τις προαναφερόμενες τεχνικές καθώς και η στήριξη της διεύθυνσης ελέγχου της ασφάλειας (ΕΥΡΑΤΟΜ) από πλευράς προστασίας της υγείας.

Η στήριξη της Επιτροπής στα πλαίσια της κοινοτικής συνεργασίας με τον ΔΟΑΕ θα καλύπτει ιδίως:

- τεχνικές αναλυτικών μετρήσεων και επιτήρησης δεξαμενών, στις οποίες συμπεριλαμβάνονται η ανάπτυξη και η βαθμονόμηση αυτόματων οργάνων για τους επιθεωρητές, καθώς και η λειτουργία διεθνούς δικτύου για τη διασφάλιση της ποιότητας των μετρήσεων,

- μη καταστρεπτικές τεχνικές, που περιλαμβάνουν δοκιμές και διακρίβωση μεθόδων και βαθμονόμηση αυτόματων οργάνων, καθώς και την ανάπτυξη των σχετικών λογισμικών και την εξυπηρέτηση των αναγκών των επιθεωρητών του οργανισμού αυτού,

- την ανάπτυξη τεχνικών σφράγισης για την εν ξηρώ αποθήκευση των ακτινοβολημένων καυσίμων, τη μεταφορά και την εναπόθεσή τους σε περιέκτες,

- την ανάπτυξη τεχνικών επιτήρησης για την επαλήθευση των στοιχείων που έχουν σχέση με το σχεδιασμό των πυρηνικών εγκαταστάσεων,

- την ανάπτυξη ολοκληρωμένων συστημάτων μετρήσεων,

- τη μελέτη νέων τεχνικών, για την ενίσχυση των ασκούμενων από τον ΔΟΑΕ ελέγχων, συμπεριλαμβανομένης της ανάπτυξης υπερευαίσθητης ανάλυσης δειγμάτων που λαμβάνονται από το περιβάλλον,

- την επιμόρφωση επιθεωρητών και χειριστών,

- την ανάπτυξη τεχνικών με χρήση τηλανίχνευσης.

Για τις εν λόγω δραστηριότητες στήριξης θα χρησιμοποιηθούν οι εξειδικευμένες πειραματικές εγκαταστάσεις που διαθέτουν πολλές μονάδες του ΚΚΕρ (Geel, Ίσπρα και Καρλσρούη).

ΠΑΡΑΡΤΗΜΑ ΙΙ

ΕΝΔΕΙΚΤΙΚΗ ΚΑΤΑΝΟΜΗ ΤΟΥ ΠΟΣΟΥ ΠΟΥ ΚΡΙΝΕΤΑΙ ΑΝΑΓΚΑΙΟ ΓΙΑ ΤΟ ΠΑΡΟΝ ΠΡΟΓΡΑΜΜΑ "(σε εκατομμύρια Ecu)

"" ID="1">Ασφάλεια της πυρηνικής σχάσης

> ID="2">254 (1)

"> ID="1">Ελεγχόμενη θερμοπυρηνική σύντηξη

> ID="2">46

"> ID="1">Σύνολο

> ID="2">300 (2) (3)

"">

(1) Εκ των οποίων 87 εκατομμύρια Ecu κρίνονται αναγκαία για θεσμικά κατοχυρωμένες δραστηριότητες στήριξης.(2) Εκ των οποίων περίπου 6 % μπορεί να διατεθεί για διερευνητικές εργασίες.(3) Στο σύνολο αυτό σμμπεριλαμβάνεται και η συνεισφορά του προϋπολογισμού του ΚΚΕρ που προορίζεται να εξασφαλίσει τη συμμετοχή του Κέντρου στις δράσεις επιμερισμένων δαπανών.

ΠΑΡΑΡΤΗΜΑ III

ΕΙΔΙΚΟΙ ΚΑΝΟΝΕΣ ΓΙΑ ΤΗΝ ΥΛΟΠΟΙΗΣΗ ΤΟΥ ΠΡΟΓΡΑΜΜΑΤΟΣ 1. Η Επιτροπή, επικουρούμενη από το διοικητικό συμβούλιο του Κοινού Κέντρου Ερευνών, υλοποιεί την άμεση δράση με βάση τους περιγραφόμενους στο παράρτημα I επιστημονικούς στόχους και περιεχόμενο. Οι δραστηριότητες που σχετίζονται με τη δράση πραγματοποιούνται στα αντίστοιχα ινστιτούτα του Κοινού Κέντρου Ερευνών (ΚΚΕρ).

2. Για την υλοποίηση των δραστηριοτήτων του, και εφόσον είναι σκόπιμο και εφικτό, το ΚΚΕρ θα συμμετέχει ή θα οργανώνει δίκτυα δημόσιων ή ιδιωτικών εργαστηρίων στα κράτη μέλη ή ευρωπαϊκές ερευνητικές κοινοπραξίες. Ιδιαίτερη προσοχή θα δοθεί στη συνεργασία με τη βιομηχανία, και ιδίως τις ΜΜΕ. Ερευνητικοί οργανισμοί που είναι εγκατεστημένοι σε τρίτες χώρες μπορούν επίσης να συνεργάζονται στα εγχειρήματα, σύμφωνα με τις σχετικές διατάξεις του άρθρου 9 και, ενδεχομένως, συμφωνιών επιστημονικοτεχνικής συνεργασίας μεταξύ της Κοινότητας και των τρίτων χωρών. Ιδιαίτερη προσοχή θα δοθεί στη συνεργασία με ερευνητικά εργαστήρια και ινστιτούτα στις χώρες της κεντρικής και ανατολικής Ευρώπης και της πρώην ΕΣΣΔ.

Οι γνώσεις που θα αποκτώνται από την υλοποίηση των εγχειρημάτων θα διαδίδονται από το ίδιο το ΚΚΕρ.

3. Τα συνοδευτικά μέτρα θα περιλαμβάνουν:

- τη διοργάνωση των επισκέψεων υποτρόφων, επιστημονικών επισκεπτών και αποσπασμένων εμπειρογνωμόνων στα ινστιτούτα του ΚΚΕρ,

- τη διοργάνωση της απόσπασης υπαλλήλων του ΚΚΕρ σε εθνικά ή βιομηχανικά εργαστήρια και σε πανεπιστήμια,

- τη συστηματική ανταλλαγή πληροφοριών, μεταξύ άλλων, μέσω της διοργάνωσης επιστημονικών σεμιναρίων, συνεδρίων πρακτικής εργασίας, ημερίδων και επιστημονικών εκδόσεων,

- ειδική επιμόρφωση με έμφαση στην πολυεπιστημονικότητα,

- την ανεξάρτητη επιστημονκή και στρατηγική αξιολόγηση της αποδοτικότητας των εγχειρημάτων και προγραμμάτων.